
Tradiții nemuritoare: „Brezoaia” sau „Giumalul” de la 
Domnești 
 
deConf. univ. dr. George V Grigore 
 
 
„Tradiţia e singura merinde sufletească a neamului” 
(Liviu Rebreanu) 
 
 
La Domneşti, în județul Ilfov, acolo unde a ajuns internetul și 
facebook-ul, iar vilele bucureștenilor se ridică semețe printre straturile 
gospodarilor, când nimeni nu se mai aștepta, a avut loc „fenomenul” 
istoric… S-a întâmplat să fie în a doua zi a Anului Nou, în anul 2016. 
Dacă dimineaţa a fost liniştită, iar casele gospodarilor păreau încă 
adormite, acestea toate n-au rămas aşa,  multă vreme. Când cocoșul a 
cântat de 10 ori, aerul potolit s-a umplut  de zarvă. Venea vuiet mare, o 
duduială nemaipomenită șiunzăngănit metallic necunoscut. Dinspre 
drumul principal se auzea o gălăgie de năvală, cu tălăngi şi tobe, cu 
chiote şi muzică.Din ceața ce se ridica apărea o ceată de chipuri aparent 
nepieptănate, purtătoare de măști fioroase, ce stârnea larma. Înfofoliţi în 
haine – bulendre ce atârnau pe trupurile – siluete, ascunşi sub bărbi din 
cânepă aspră sau paruri de mături, cu gură şi ochi din cârpe colorate 
răsucite, cu dinți din bețe de chibrituri sau boabe de fasole, personajele 
se avântau năvalnic. Unii învârteau amenințător și bâte, dar noroc cu 

muzicanţii care veneau din urmă cu buna dispoziție.Altfel, ai fi crezut că 
vorba de vreo gâlceavă locală. Trecătorii matinali nu erau totuși speriați, 
pentru că știau că este vorba de „Brezoaie”, de vechiul obicei 
strămoșesc, reaprins din nou, în vatra satului. Primăria anunţase 
evenimentul și parada din timp, dar oamenii prinși în activitatea 
cotidiană a începutului de An Nou, uitaseră parcă cu totul de aceasta și 
priveau curioși la alaiul ce avea în frunte un mire, o mireasă și un preot, 
urmați de mascații fioroși și zgomotoși. ca și semnificație a 
evenimentului, acesta reprezintă „…un timp al purificării și al instituirii 
unei noi ordini, odată cu schimbarea anului. Care include elementele 
sociale, administrative, morale şi, în general, civile”, a precizat 
redutabilul etnolog, dr. Doina Işfănoni, cercetător la Muzeul Satului 
„Dimitrie Gusti” din Capitală, care a studiat cu acribie aceste obiceiuri 
strămoșești, zise și „păgâne”.Argumentul unei „noi ordini” chiar sună 
foarte modern, dar în cazul nostru iată o precizare foarte importantă: 
aceea că  „Brezoaiele” din Domneşti adună semne înrudite ale unor 
tradiţii străvechi, din istoria lumii. Izvorul lor este unul precreştin, de 
dincolo de vechimea secolului I, î.Hr..   
Semnificaţia „pragurilor timpului” 
Despre dezordinea primordială a universului, urmată de moartea şi 
reînvierea timpului în tradiţiile precreştine, dr. Doina Işfănoni a 
detaliat:„În aceste mentalităţi – totdeauna la cumpăna dintre ani – 
perioada dintre 31 decembrie şi 1, 2 ianuarie e un timp marcat ca fiind 
al haosului cosmic. De ce? Pentru că îndată cu anul încheiat se 
consumă şi secundele astrale, când dispar împreună cu el vechile 
obiceiuri, legi – dintre cele dăunătoare, rele. Şi, simultan, ele trebuie 
schimbate cu toate celelalte, bune, ale unui an nou. Sunt praguri ale 
transfigurării timpului, toate dedicate unui optim al vieţii, favorizată şi 

ocrotită de noile rânduieli ale inaugurării anului.Aşadar, alaiul trebuie 
să recreeze un moment al începutului universal. Al unei mici 
cosmogonii, interpretate prin dans, gestică, ţinută vestimentară şi 
zgomote. Iar fiecare personaj din aceste ritualuri trebuie să redea 
sugestia prin care omul din spatele măştii reuşeşte să alunge din 
comunitate tot ce e rău”.  Că e aşa, stă dovadă revitalizarea 
evenimentului de la Domneşti, după 40 de ani de uitare. „Brezoaia”, sau 
„Giumalul” e un moment important al capitolelor vechi de istorie 
culturală şi populară, ale locului. El şi-a datorat prima ediţie a reluării 
celor aflaţi în fruntea comunităţii, respectivPrimăria comunei Domnești 
şi Consiliul Local.Aceștia au asigurat sprijinul logistic şi material pentru 
reuşita acestui demers remarcabil. Alcătuit de Doina Scripa – referent 
superior în cadrul primăriei – proiectul „Obiceiuri vechi, din vatra 
satului” anunţă că se va desfăşura pe o perioadă de cel puţin doi ani.Ei 
au avut ajutorul consistent şi însemnat a doi experţi, consultanţi de 
specialitate. Dr. Doina Işfănoni – cercetătorul etnolog la Muzeul Satului 
„Dimitrie Gusti“ din Capitală  – a dialogat încă din toamna trecută cu 
vârstnici ai localităţii, în mai multe rânduri, pentru documentarea la faţa 
locului a evenimentului, dar a şi cercetat lucrări de specialitate, cum sunt 
cele ale prof. Romulus Vulcănescu. „El a dat detalii ale spectacolului 
ritual de la Domneşti.Şi l-a marcat ca fenomen încă existent în 1960, 
desfăşurat pe anumite coordonate de specificitate locală”, a precizat 
Doina Işfănoni.Ei i s-a alăturat şi Ecaterina Lazarenco – maestru, 
membru al Asociaţiei coregrafilor ansamblurilor folclorice din România 
– care s-a ocupat de costumaţia mascaţilor şi de coregrafia 
paradei.Alaiul personajelor gălăgioase, travestite în roluri specifice, a 
urmat un traseu pe drumurile comunei, de peste 8 km. Gerul zilei nu i-a 
împiedicat pe deghizaţi, nici pe gospodarii dinainte pregătiţi de 
întâmpinare, să cinstească întâlnirea menită să spulbere relele anului 
încheiat şi să aducă tot binele în cel proaspăt născut.Şi au fost multe 

popasuri, la casele gospodarilor din Domneşti, iar mesele întinse i-au 
aşteptat pe mesagerii paradei. Ospeţia tuturor a însemnat: ţuică şi vin, 
grătare cu fripturi de porc, cârnaţi, jumări, pateuri, şuncă, măsline, 
slănină cu ceapă, covrigi, cozonac, plăcinte, apă minerală, sucuri, cafea 
şi alte bunătăţi. Doina Işfănonia ținut sămai menționeze și faptul 
că: „Aici avem „Brezoaie”. Şi nu „Brezaie”, care în ritualurile 
tradiţionale e reprezentată de capră (…) Îi spunem şi „Giumal”. 
Sonoritatea lui e orientală, cu sensul de „carnaval”. Probabil a fost 
asimilat de comunitatea denumită istoric „la sârbi”.În realitate, ei sunt 
bulgarii care au fost prigoniţi de Imperiul Otoman, în războiul ruso-turc 
din 1828-1829.Când s-au refugiat în Principatele Dunărene, ei s-au 
declarat sârbi şi nu bulgari, de teama represaliilor”. Doina 
Scripa,referent superior în cadrul primăriei Domnești, ne-a mai explicat 
următoarele: „Ceremonialul e susţinut de un grup principal de personaje: 
Moşul şi Baba, Mireasa, Mirele – conduşi de un Vătaf. Alte măşti  
reprezintă relele unor profesii sau caractere umane: Vânătorul, Popa, 
Prostituata, Dracul, Cadâna, Proasta satului, Perceptorul etc”. 
Istoria măștilor populare românești începe cu creația măștilor 
primitive.Măștile primitive apar și se dezvoltă în baza activității 
materiale și spirituale a unor forme de civilizație și cultura 
incipiente.Din perioada primitivă, se transmit în perioadele următoare 
unele măști rituale legate de practica culegerii în natură, a vânătorii și a 
pescuitului, a prinderii și domesticirii animalelor sălbatice, a culturii 
solului etc.Masca-costum de brezaie (brezoaie) este cea mai nedefinită 
dintre măștile zoomorfe cunoscute și utlizate pe  teritoriul țării noastre 
deoarece partea ei superioară care corespunde „capului măștii”, poate 
prezenta când chipul unei păsări sălbatice (barză, vultur, cocoș de 
munte), când chipul unui patruped (lup, câine, vulpe). S-ar putea chiar ca 
masca-costum de brezaie să reprezinte și imaginea fantastică a 

,,păsăriimăiastre”. În Transilvania măștile-costum de animal nedefinit se 
numesc uneori și „măști de borițe”. Din cauza caracterului lui zoomorfic 
nedefinit „măștile de boriță” ar putea fi confundate cu măștile de ,,turcă” 
și de ,,clanță”. Masca costum de brezaie reprezintă morfologic mai multe 
soiuri de animale, deoarece capul măștii e uneori atîta de confuz creat, 
încât nu poate fi sesizată în conformația lui nici o trăsătură zoologică 
reală. E o hârcă nedefinită (de la Dealul-Muntele Căpățânii, al Păpușii, 
al Fantoșei, ce se ridică din mormântul tumul, dâmb, piramidă), idee ce 
reiese de astfel și dintr-un vechi colind muntenesc: 
„Brezaia moșului 
Pe coada cocoșului 
Pe sutana popii, 
Cloncănitul dropii. 
Nu te da, 
Nu te lăsa, 
Că mă leg de hârca ta...” 
Faptul  acesta este subliniat și de costumul măștii care vrea să 
reprezinte într-un mod abstract partea inferioară a corpului aceluiași 
animal nedefinit. În cazul acesta, costumul măștii e alcătuit, ca și la 
capră, din „scoarțe”, sau „broboade” viu colorate, de care sunt prinse și 
peste care atârnă panglici de pânză sau de hârtie, foițe de staniol, ciucuri 
și clopoței.În ansamblul lui numele de „brezaie”(brezoaie) se referă la o 
transfigurare fantastică și bizară care reprezintă un demon teluric al 
fecundității din vechea mitologie agrară locală, a cărei echivalență 
trebuie căutată în numele și imaginile celorlalți demoni ai pământului 
din regiunea noastră istorico-culturală. Din perioada feudală sub 

influența creștinismului „hârca de brezaie” a fost socotită „chipul 
schimbător al diavolului”, iar jocul brezaiei ,,jocul amăgitor al 
diavolului”.Dreptul canonic creștin a făcut mult timp până la începutul 
secolului al XX-lea, ca jocul mascat de brezaie să fie proscris, iar 
jucătorul cu masca sancționat, prin anatemizare. În Muscel, celui ce 
purta mască de brezaie i se interzicea să intre 7 ani în biserică, iar dacă 
murea în acest interval de timp era socotit impur și nu i se făcea slujba 
religioasă de înmormântare. La această „sancțiune” confesională se 
asociau și acte de „sancțiune laică”, de grup restrâns sau dezvoltat. Unii 
enoriași fanatici pândeau pe cetași, îi insulta în public, le rupeau măștile 
și le ardeau costumele.În ceata de jucători ai brezaiei se mai află astăzi 
masca-costum auxiliar de „unchieș” sau de „moș de brezaie”, care după 
supersiția populară, personifică pe ,,soția brezaiei”. Această mască de 
acolit simboliza vitalitatea masculină concepută sub forma senectuației 
virile. Sub șorțul zdențuit unchiașul sau moșul purta o machetă de falus, 
cu care își permitea obscenități comice și satirice (un zeu al timpului 
trecut ce avea încă virtuți falice). 
În comuna Domnești din județul Ilfov, și satele învecinate, se 
întîlnește o formă de brezaie, în care accentul se pune nu pe o mască 
singulară cu câțiva comparași, ci pe o întreagă ceată mascată cu măști 
similare. Ceata de feciori se numește „brezoaie”. Ea este alcătuită din 
circa 50-60 persoane, din care demascați sunt numai căpitanul (vătaful), 
fluierașii și toboșarii, iar restul mascate, cu două soiuri de măști: unele 
zooantropomorfe, în care predomină monturi extravagante de 
penaje(aripi întregi de păsări domesticite ce ating uneori un metru și 
jumătate înălțime) numite „chipuri” și altele antropomorfe fanteziste, în 
care predomină figuri caricaturale de draci,popi, călugări, 
doctori,alergători, babă, moș, proastă, mireasă, etc. Partea ce alcătuiește 
costumul măștii este improvizat din haine vechi, țoluri, cuverturi, de care 
se prind regulat sau neregulat diferite zdrențe (bucăți de material; fâșii) 

multicolore. Din mersul cetei de brezoaie babele din sat smulg fășii din 
zdrențe pe care le întrebuințează apoi pentru a afuma copiii ce suferă 
noaptea de incontinență urinară sau de spaimă.Chipurile de brezoaie 
încep să fie confecționate încă de pe 5 sau 6 decembrie, pentru a fi 
terminate cu două zile înainte Anului-Nou. În toată această perioadă 
„închipuiții” (purtătorii de măști) învață „jocul clopotelor”, „jocurile cu 
fluier și tobă” și glumele pentru trecători.În ziua de Anul Nou, dis-de-
dimineață „ceata de închipuiți” încep jocul, luând casă de casă, de la un 
capăt la altul al satului. Pe drum chipurile de brezoi aleargă sau merg 
domol jucând clopotele. E în acest joc al clopotelor mult rafinament. 
Uneori clopotele sunt jucate pentru a produce un zgomot infernal, alteori 
pentru a simula o „bălăngăneală” discretă și alteori pentru a sugera un 
mers ritmic, vioi. Ceata intră în curte la gospodar și întreabă dacă 
primește „brezoaia” și apoi încep jocul.Fluierașii și toboșarii țin isonul, o 
parte din mascați joacă hora, sârba sau bătuta, după gustul gazdei, 
cealaltă parte de mascați fac glume și provoacă buna dispoziție. În 
schimbul jocului primesc  bani, merinde și de băut. Din ceată, cel cu 
chip de „proastă” se suie pe casă și joacă acolo cerând de mâncare. Jocul 
„proastei” pe casă este foarte gustat, „proasta” primind și o recompensă 
generoasă.Ceea ce impresionează în alaiul brezoaiei din Domnești este 
jocul „comparașilor” mascați, din preajma nucleului care dansează în 
isonul tobei și melodia fluierului. Adaptabilitatea jucătorilor la grupul 
familial pe care îl colindă se face spontan. Glumele lor sunt adecvate 
mediului. Intervin atât cât să provoace ilaritatea și dezarmarea celor mai 
refrectari spectatori. ,,Preoții și călugării dau binecuvântări antitetice 
celor dogmatice; doctorii și felcerii sfaturi contraindicate medicinei 
știintifice. Moșul poartă o mascoidă sexuală cu care fuge după babă 
etc.Fără să fie un scenariu magico-ritualic, micile grupuri de jucători 
din ceata de mascați, improvizează din fiece situație un episod de 

pantomimă sau mimodramă. Ingeniozitatea lor dramatică nu are limită 
în această privință”, ne mai informează organizatorii. 
Un scriitor cu har, afirma că „Degeaba păstrezi tradiţiile, dacă nu 
le cunoşti originea şi nu le înţelegi“. Avea perfectă dreptate. Pentru că, 
iată, „Brezoaiele“ de Domnești nu numai că și-au explicat simbolistica și 
forța, încă de la prima reapariție pe străzile comunei, după peste 40 de 
ani de tăcere. Oamenii acestei așezări le-au reînviat puterile, ființa și 
jocurile unei lumi misterioase, în care duhurile îi ajută pe săteni să biruie 
răul. Din ziua de Anul Nou, atunci când avea loc adevărata „Brezoaie” 
(prag al timpului dinspre trecut, spre viitor), locuitorii din Domnești au 
„trasgresat” evenimentul după Sfântul Vasile, în a doua zi aAnului Nou. 
Atunci sunt invocate spiritele cu mare zarvă, chiote și chipuri 
surprinzătoare ale măștilor purtate. Am aflat de la cercetători, specialiști 
în etnologie, că tradiția „Brezoaielor“ vine cumva din zona Dobrogei. 
Așa se face că sărbătoarea mai poartă un nume, acela de „Giumal“, 
termen cu o sonoritate orientală, apropiată comunităților dobrogene, care 
s-ar traduce în „carnaval“, ca sens lejer al interpretării.Festivalul acestor 
măști și al zarvei iscate de apariția lor s-au bucurat de un mare succes în 
comunitatea domneșteană.În plus, îndemnul participării cât mai multor 
săteni, a avut priză la gospodari. Aceștia au participat cu costumație 
personală completă (mască, haine, clopote).. 
Farmecul și originalitatea prezentului 
Așadar, Doina Ișfănoni a spus: „Lucrurile s-au canalizat pe un 
făgaș al întăririi autenticității. Mă refer în primul rând la ținuta care 
caracterizează „Brezoaiele“, pentru că, împreună cu dl viceprimar 
Ștefan Costel, am încercat – și de astă dată chiar am reușit – să 
readucem întregul arsenal de travestiri la substanța mitologică a 
mesajului ce trebuie transmis. Un exemplu e masca omului-pasăre. Alt 

fenomen minunat e apariția copiilor.Prospețimea vârstei lor preia lejer 
gestica și comportamentul “Brezoaielor“. Ei sporesc ceata, iar efectul 
sonor e dintre cele mai autentice și spontane, amplificând atmosfera cu 
tot ce fac ei, tonic. Costumele lor de acum sunt mire și mireasă, tot felul 
de țărani și fete.Apoi, avem același popă și diavol, cuplurile care anunță 
de fapt disputa dintre bine și rău, preot și diavol, moș și babă, proasta 
satului, cadâna, vânătorul, doctorul și altele“, a afirmat specialistul.În 
plus, am reținut că „Brezoaiele“ sunt, purtătoare ale simbolurilor care 
năvălesc în viața satului, fără să întrebe pe nimeni. Fără să ceară voie. 
Aceste duhuri întruchipate de măști sunt autoritare și fac numai ce vor. 
Să fim bine înțeleși: ele sunt personaje pozitive, dincolo de urâțenia și 
exagerările măștilor. Jocurile cu măști alungă răul care a rămas cuibărit 
pe ulițe, pe la răspântii de drum, în ogrăzi, în acareturile din afară ale 
gospodăriei, în întregul spațiu al comunității, trecând pragul către un An 
Nou, un timp nou, curat și luminat. 
Surse: ziarulnatiunea.ro; jurnaluldeilfov.ro 

